અમદાવાદ: નવા પોલીસ કમિશનર એ. કે. સિંઘ આવ્યા બાદ શહેરમાં કાયદો અને વ્યવસ્થા મજબૂત કરવા તેમજ ચોરી-લૂંટફાટની ઘટનાઓ અટકાવવા સખત સૂચના અપાઇ હોવા છતાં તેઓના જ પોલીસ અધિકારીઓ અને કર્મચારીઓ સૂચનાને ગંભીરતાથી લેતા નથી. દિવાળીના તહેવારોને આડે થોડા દિવસ બાકી છે ત્યાં જ પાલડી એસટી બસ સ્ટેન્ડ નજીક આજે વહેલી સવારે આંગડિયા પેઢીના કર્મચારી પાસેથી લૂંટની ઘટના બની છે. બાઇક પર આવેલા બે શખ્સો આંગડિયા પેઢીના કર્મીને છરી બતાવી તેની સાથે ઝપાઝપી કરી બે થેલા લઇ ફરાર થઇ ગયા હતા. આશરે રૂ.૬ લાખની લૂંટ થઇ હોવાની શંકા વ્યક્ત કરાઇ છે, જોકે આંગડિયા પેઢીના માલિકની પૂછપરછ બાદ રકમનો સાચો આંકડો જાણવા મળશે.